Fédération luxembourgeoise de football

D'Fédération luxembourgeoise de football, gekierzt FLF, ass den nationale Verband vun de Foussballsveräiner zu Lëtzebuerg.

D'FLF ass 1908 gegrënnt an den 18. Oktober 2006 am Handelsregëster als ASBL registréiert ginnAm Handelsregëster (lbr.lu) ënner der Nummer F5980 agedroen. 

Se huet hire Sëtz an der Foussballsschoul zu Monnerech an ass Member vum COSL, vun der FIFA (zënter dem 13. Mäerz 1910) an der UEFA (zënter dem 15. Juni 1954).

 Geschicht 
Den 9. Dezember 1906 gouf op Initiativ vum John Roeder, Engleschprofesser an der Escher Industrie- an Handelsschoul, deen éischten offizielle Foussballclub zu Lëtzebuerg, de Football and Lawn-Tennis Club Esch/Alzette, kuerz Fola Esch, gegrënnt. Déi sëllege Veräinsgrënnungen an de Méint a Joren duerno, Clibb déi nom Beispill vun der Fola uechter d'ganz Land entstane sinn, waren a sinn d'Basis vum organiséierte Foussball a senger Federatioun zu Lëtzebuerg.

D'Foussballfederatioun gouf den 22. November 1908 als Fédération des sociétés luxembourgeoises de sports athlétiques (FSLSA) gegrënnt. D'FSLSA huet sech ufanks net nëmmen ëm de Foussball bekëmmert, mä war an engems och nach fir d'Liichtathleetik, de Vëlossport an d'Schwammen do.

Déi alleréischt Lizenz krut 1909 den Alphonse Weicker.

An de Joren 1909/1910 gouf dat éischt nationaalt Championnat gespillt. Champion ass deemools de Racing Club LëtzebuergDe Racing Club ass 1923 mam Sporting Club zu der CA Spora fusionéiert, d'Spora selwer ass 2005 mat zwee anere Clibb zum Racing FC Union Lëtzebuerg zesummegaangen. ginn. Nëmmen e Joer drop, den 29. Oktober 1911 stoung fir d'éischt Kéier eng lëtzebuergesch Selektioun an engem offizielle Lännermatch um Terrain. De Frëndschaftsmatch géint Frankräich goung mat 1-4 (1-2) an der Stad verluer.

D'Coupe de Luxembourg ass 1922 fir d'éischt gespillt ginn a gouf alt erëm vum Racing Club Lëtzebuerg gewonnen. Domat ass de Racing net nëmmen éischte Champion, mä och éischte Coupegewënner an der Geschicht vum lëtzebuergesche Foussball.

Vun 1928 u war d'FSLSA nëmme just nach fir de Foussball zoustänneg, an den 13. Mäerz 1930 gouf se dunn op hiren haitegen Numm gedeeft.

Mam Zweete Weltkrich an der däitscher Okkupatioun vum Land war u keng national Federatioun méi ze denken. 1941 gouf d'FLF vun de Nazien opgeléist. Am Kader vun der Assimilatiouns- a Germaniséierungspolitik goufen d'Veräiner aus der ieweschter Divisioun an de Fußballgau Mosel agegliddert an hir Nimm sinn agedäitscht ginn.

No der Liberatioun gouf d'FLF nei gegrënnt an d'Ëmbenennunge si réckgängeg gemaach ginn. 1944/1945 konnt nees en éischt improviséiert Championnat gespillt ginn, d'Coupe de la libération.Numm a Spillmodus vun der Coupe de la libération hu just fir d'Saison 1944/45 gegollt. Champion gouf deemools Stade Diddeleng.

1946 ass de FIFA Kongress, deen éischten zanter 1938, zu Lëtzebuerg ofgehale ginn.

1954 war d'FLF war ee vun de Grënnungsmembere vun der UEFA.

An de Joren 1963/64 huet d'Nationalekipp international iwwerrascht andeems s'et bis an d'Véierelsfinall vun der Europameeschterschaft 1964 gepackt hat. Ee vun de grousse Spiller vun deemools, de Louis Pilot gouf 2004 vun der FLF als beschte lëtzebuergesche Foussballspiller vun de leschte 50 Joer gewielt.

E gudde Laf hat d'Nationalekipp och uganks bis Mëtt vun den 1990er Joren. An der Qualifikatiounsronn 1994/95 fir d'Europameeschterschaft 1996 an England gouf et dräi Victoiren, ee Remis an zesummen 10 Punkten an der Grupp. Duerno ass et, op d'mannst wat d'Resultater ugeet, géi de Bierg agaangen. Tëscht 1995 an 2007De 7. Februar 2007 huet d'Nationalekipp e Frëndschaftsmatch géint Gambi mat 2-1 (0-1) zu Hesper gewonnen, déi éischt Victoire zanter 1995! konnt kee Match méi gewonne ginn, an d'Lëtzebuerger waren an der FIFA-Weltranglëscht am fräie Fall.

D'Fro vun der Integratioun vun de sougenannte „portugisesche Clibb,“ Clibb déi en eegent, vun der Fédération des associations portugaises à Luxembourg (FAPL) organiséiert, inoffiziellt Championnat zu Lëtzebuerg spillen, huet Enn vun den 1990er Jore fir vill Diskussiounen an der FLF, de Medien an an der Politik gesuergt. Am Juni 1999 huet FLF-Generalversammlung géint d'Demande an de Bäitrëtt vun de FAPL-Clibb gestëmmt. Haaptsträitpunkt an der Affär war, datt dës Clibb keen eegenen (exklusiven) Terrain hätten, wéi et an den FLF-Statute verlaangt gëtt.Weider Informatiounen (haaptsächlech op Portugisesch) um Site O Folhetim da Integração

D'Dammechampionnat gëtt, mat zwou laangen Ënnerbriechungen, zanter 1972 gespillt (éischte Champion: FC Atert Biissen). Sou richteg an d'Rulle komm ass de  Dammefoussball zu Lëtzebuerg awer eréischt uganks vum 21. Joerhonnert. An der Saison 2001/2002 gouf eng national Coupe fir d'Dammen, d'Coupe de Luxembourg agefouert. Éischte Coupegewënner bei den Damme war de Progrès Nidderkuer. Fir d'Championnat 2006/2007 waren ewell 18 Ekippen ugemellt an d'Zuel vun de Lizenze bei den Damme louch am November 2006 scho bei 622.An der Saison 1999/2000 waren et der nëmmen 12. Quell: Le Football Féminin au Luxembourg (PDF)

Am Juni 2003 gouf d'Dammennationalekipp gegrënnt. Den éischte Lännermatch an enger offizieller Kompetitioun war den 18. November 2006 géint d'Slowakei (0-4) am Kader vum Qualifikatiounstournoi zu Lëtzebuerg fir d' Dammefoussball-Europameeschterschaft 2009 a Finnland.De Qualifikatiounstournoi war e grousse Succès fir Lëtzebuerg. D'Dammenekipp koum an hirer éischter Kompetitioun op eng gutt zweet Plaz. Artikel op uefa.com: Luxembourg look good for future

Nieft der Entwécklung vum Dammefoussball engagéiert sech d'FLF an de leschte Jore besonnesch fir jonk Talenter. En Haaptuleies dobäi konnt 2000/2001 realiséiert ginn: d'Grënnung vun enger Foussballschoul. Mam Centre de formation national (CFN) zu Monnerech ass zanter 2003 och déi néideg Infrastruktur dofir do.

Vum 3. bis de 14. Mee 2006 war d'Foussballeuropameeschterschaft vun den U17 zu Lëtzebuerg. Et war dat gréisst eenzelt Evenement dat d'FLF bis ewell organiséiert huet. Anengems hat d'lëtzebuergesch U17-Nationalekipp, als automatesch qualifizéierte Representant vum Organisatiounsland, d'Chance bei enger internationaler Endronn op héchstem Niveau matzespillen.

 Kompetitiounen 
+ Championnat vun de Senioren SpillklassHierarchie vun den Divisiounen 1 Nationaldivisioun (BGL Ligue) 2Éierepromotioun 3Éischt Divisioun  4Zweet Divisioun  5Drëtt Divisioun 

 Championnater 
Championnater ginn de verschiddenen Alterskategorien (Seniors- a Jugendchampionater), éischten an zweete Veräinsekippen no gespillt.

 Championnater vun de Senioren: Championnat fir éischt Seniorsekippen (5 Divisiounen), Championnat fir zweet Seniorsekippen (Senior-Reserven, 4 Klassen) an en Dammechampionat (2 Ligaen).
 Jugendchampionater an den Alterskategorië Juniors, Cadets, Scolaires, Minimes, Poussins, Pupilles a Bambinis.

An der Saison 1995/1996 ass d'Dräipunktereegel agefouert ginn. Zanterhier gëtt et fir all Victoire dräi amplaz zwéi Punkten. Wa gläich gespillt gëtt, da kritt all Ekipp ee Punkt.

Eng nei „Auslännereegel“ gouf fir d'Saison 2006/07 agefouert. All éischt Seniorsekipp muss op hirer feuille de match op d'mannst siwe Spiller stoen hunn déi entweeder d'Lëtzebuerger Nationalitéit hunn oder awer hir éischt Spillerlizenz vun der FLF kritt hunn. Et däerfen en plus nëmme maximal véier transferéiert Spiller um Rapport vum Match stoen.

Zanter 2007/08 huet d'Nationaldivisioun e Sponsor, d'Banque générale du Luxembourg (BGL). Nodeem d'Bank och d'Nummrechter vun der Liga kaaft huet, gëtt déi iewescht Klass zanterhier als BGL Ligue kommerzialiséiert.

 Couppen 
Déi wichtegst national Coupekompetitioun ass d'Coupe de Luxembourg bei den  Dammen an de Männer. Aner national Couppe sinn d'Coupe du Prince (Juniors), Coupe des Cadets, Coupe des seniors-réserves.

 Tournoien 
Den Nationale Foussballdag zu Ettelbréck, grousst Foussballfest mat Tournoien an Animatiounsprogramm fir déi Klengst (Bambinis bis Scolaires) gëtt et zanter 1988.

D'FLF organiséiert och Tournoien am Futsal fir d'Jugend- an d'Dammenekippen (Futsalscoupe).

 Nationalekippen 
Nieft dem A-Kader vun der Männer- a Dammennationalekipp ass d'FLF fir d'national Selektiounen an den Alterskategorien U21, U19, U17, U15 an U13 responsabel.

 Soss 
Zu Lëtzebuerg gëtt och e Championnat am Betribsfoussball gespillt. Et gëtt vun der hallefautonomer FCL (Football corporatif luxembourgeois) an enker Zesummenaarbecht mat der FLF organiséiert.

 Centre de formation national 
De Sëtz vun der FLF an d'national Foussballschoul sinn am Centre de formation national (CFN) zu Monnerech. D'Offiziell Ouverture vum gutt equipéierten Zenter war den 10. September 2003Den CFN gouf deelweis vun der FIFA am Kader vum Goal-Projet matfinanzéiert. Source FIFA: Goal Project 2003 (PDF). Nieft den administrativen Tätegkeete ginn um CFN Reuniounen a Stagen ofgehalen, trainéiert a Matcher gespillt.

 Lëtzebuerger Jugendfoussball 

D'FLF huet och eng eege Foussballschoul, zu Monnerech. Dobäi ginn d'Bouwen am Alter vun 12-13 Joer fir d'Nationalekipp ënner 13 Joer selektionéiert, déi sougenannt U13. Duerno komme si fir zwee Joer an d'U15. Déi gëtt vum Guy Hellers trainéiert. Den aktuelle Kapitän vun der U15 ass de Philippe Frieden vum FC Swift Hesper. No dësen zwee U15-Joer ginn d'Jonge fir zwee weider Joer an d'U17, wou se am Normalfall hir éischt Lännermatcher spillen. Den aktuellen Trainer vun der U17 ass den Tobias Zölle, de Kapitän de Joel Pedro vum CS Sedan (Fr.). No zwee weidere Joer an der U19 an eventuell an der U21 kommen d'A-Nationalekippespiller nëmmen nach all zwou Wochen eng Kéier zesummen, duerch d'Ausbildung an hire jonke Jore gi si dem Nationaltrainer Guy Hellers awer méi e grousse Choix fir ze selektionéieren.

 Organisatioun 
D'FLF ass responsabel fir d'Organisatioun an d'Reglementatioun vum Foussball am Lëtzebuerger Land. Si arrangéiert national Kompetitioune fir hir Clibb (Championnater, Coupen an Tournoien) an organiséiert déi verschidde Foussballnationalekippen.

Si ass mat 32.541 Lizenzen an 108 Veräiner (30. Juni 2011)Info vun flf.lu (Stand: 30. Juni 2011) déi gréisst Sportsfederatioun zu Lëtzebuerg.

 Traineren 
D'Trainere vum A-Kader sinn:

Männerekipp („Rout Léiwen“): Jeff Strasser, Dan Huet (Assistenz-Trainer), Rui Forte (Golkipp-Trainer)
 Dammenekipp („Rout Léiwinnen“): Daniel Santos, Cristina Correira (Assistenz-Trainer a Jean-Marie Noël (Golkipp-Trainer)

 Männerekipp 

  Paul Feierstein (1933–1948)
  Jean-Pierre Hoscheid &  Albert Reuter (1948–1949)
  Adolf Patek (1949–1953)
  Béla Volentik (1953–1955)
  Eduard Havlicek (1955)
  Nándor Lengyel (1955–1959)
  Pierre Sinibaldi (1959–1960)
  Robert Heinz (1960–1969)
  Ernst Melchior (1969–1972)
  Gilbert Legrand (1972–1977)
  Arthu Schoos (1978)
  Louis Pilot (1978–1984)
  Jeff Vliers (1984)
  Josy Kirchens (1985)
  Paul Philipp (1985–2001)
  Allan Simonsen (2002–2004)
  Guy Hellers (2005–2010)
  Luc Holtz (2010–2025)
  Jeff Strasser (zënter 2025)

 Dammenekipp 

  Romain Jean (2006–2012)
 …
  Daniel Santos (zënter 2019)

 Presidenten 
De President vun der FLF ass zënter dem 14. Februar 2004 de Paul Philipp.

 Fréier Presidenten 

 1909-1913: Max Metz
 1913-1915: Jules Fournelle
 1915-1917: René Leclère
 1917-1918: J. Geschwind
 1918-1920: Guillaume Lemmer
 1921-1950: Gustave Jacquemart
 1950-1961: Émile Hamilius
 1961-1968: Albert Kongs
 1969-1981: René van den Bulcke
 1981-1986: Remy Wagner
 1986-1998: Norbert Konter
 1998-2004: Henri Roemer

 Membere vun der FLF 

 1. FC Gruefwiss Leideleng
 Alisontia Steesel
 Alliance Äischdall
 ALSS Lëtzebuerg
 Amicale Klierf Futsal
 AS Colmer-Bierg
 AS Housen
 AS Jeunesse Esch
 AS Lëtzebuerg
 AS Rupensia Lusitanos
 AS Wëntger
 Atert Biissen
 Avenir Beggen
 Berdenia Berbuerg
 Blo-Wäiss Miedernach
 Claravallis Klierf
 Club International
 CS Buerschent
 CS Fola Esch
 CS Gréiwemaacher
 CS Suessem
 CS Uewerkuer
 Daring Iechternach
 Étoile sportive Kënzeg
 Étoile sportive Schuller
 Etzella Ettelbréck
 Excelsior Gréiwels
 F91 Diddeleng
 FC 72 Ierpeldeng
 FC Baastenduerf 47
 FC Bettenduerf
 FC Biekerech
 FC Blo-Wäiss Izeg
 FC Bruch
 FC Déifferdeng 03
 FC Éilereng
 FC Käerch
 FC Kehlen
 FC Koplescht 33
 FC Les Aiglons Duelem
 FC Les Ardoisiers Pärel
 FC Luerenzweiler
 FC Luxembourg City
 FC Mamer 32
 FC Monnerech
 FC Mënsbech
 FC Näerzeng H.F.
 FC Nordstad
 FC Préizerdall-Réiden
 FC Red Black Égalité 07 Pafendall-Weimeschkierch
 FC Rodange 91
 FC Schengen
 FC Schëffleng 95
 FC Stengefort
 FC The Belval
 FC Wolz 71
 FF Norden 02 Wäiswampech-Hëpperdang
 Futsal All Stars Colmer-Bierg
 Green Boys 77 Harel-Eeschpelt
 Jeunesse Biwer
 Jeunesse Kanech
 Jeunesse Gilsdref
 Jeunesse Jonglënster
 Jeunesse Schieren
 Jeunesse Useldeng
 Kiischpelt Wëlwerwolz
 Koeppchen Wuermer
 FC Luna Uewerkuer
 Marisca Miersch
 Minerva Lëntgen
 Minière Zowaasch
 Miseler Léiwen Wëntreng
 Olympia Chrëschtnech-Waldbëlleg
 Orania Veianen
 Progrès Nidderkuer
 Racing FC Union Lëtzebuerg
 Racing Heischent-Eschduerf
 Racing Ëlwen
 RAF Déifferdeng
 Red Boys Uespelt
 Red Star Märel-Belair
 Résidence Walfer
 SC Beetebuerg
 SC Ell
 Sporting Bartreng
 Sporting Mäerzeg
 Swift Hesper
 Syra Menster
 Tricolore Gaasperech
 UN Käerjéng 97
 UNA Stroossen
 Union 05 Keel-Téiteng
 Union Mäertert-Waasserbëlleg
 Union Réimech/Bous
 Union Titus Péiteng
 US Bäerdref-Konsdref 01
 US Béiwen-Atert
 US Esch
 US Feelen
 US Folscht
 US Hueschtert
 US Munneref
 US Mutfert-Méideng
 US Rammerech
 US Reisduerf
 US Rëmeleng
 US Sandweiler
 Victoria Rouspert
 Vinesca Éinen
 Yellow Boys Weiler zum Tuer
 Young Boys Dikrech

 Um Spaweck 
  flf.lu Offiziell Websäit vun der FLF

Foussball
Letzebuergesch Foussballfederatioun
Kategorie:Associatiounen a Fondatiounen ouni Gewënnzweck